Ta veꞌe Caifás ndyaa Jesús,
ta ikiꞌin ñayɨvɨ kunuu nuu ñayɨvɨ judío chii‑ra,
ta ñaꞌa loko ichandyaka‑chi chii‑ra nuu kuvi vetyiñu nuu ndyakañaꞌa ra‑ñuu Roma,
soko ña‑ikɨꞌvɨ‑chi vetyiñu tyi makutyaꞌan‑chi ityi nuu Ndyoo,
ta makuvi kuxiñi‑chi Viko Pascua.
Yukuan ta iketa Pilato,
ra‑ndyakañaꞌa,
kuaꞌan‑ra nuu ndyaa‑chi,
ta katyi‑ra:
—¿Naa kuatyi kaꞌan‑ndo sɨkɨ ra‑iꞌya?
Ta inakaꞌan‑chi,
ta katyi‑chi:
—Tatu cha‑ña‑tuvi kuatyi‑ra manakuꞌva kuenda‑ndi chii‑ra chiun.
Yukuan ta inakaꞌan Pilato,
ta katyi‑ra:
—Kiꞌin‑ndo chii‑ra ta sakutuñi‑ndo chii‑ra tañi kuꞌva kaꞌan ley maa‑ndo.
Ta inakaꞌan ñayɨvɨ judío,
ta katyi‑chi:
—Soko ndyuꞌu tyi ña‑tuvi taꞌvi kaꞌñi‑ndi chii ñayɨvɨ.
Ta takuan ikuu tyi kuachinu tuꞌun ikaꞌan Jesús iso kuakúú‑ra.
Yukuan ta ikɨꞌvɨ tuku Pilato inka ndoyo tichi vetyiñu,
ta ikana‑ra chii Jesús,
ta indukutuꞌun‑ra chii‑ra,
ta katyi‑ra:
—¿Atu yoꞌo kuvi rey ñayɨvɨ judío?
Ta inakaꞌan‑ra,
ta katyi‑ra:
—¿Atu cha‑kuñi iñi maun kuu,
a cha‑kaꞌan inka ñayɨvɨ kaꞌun?
Ta inakaꞌan Pilato,
ta katyi‑ra:
—¿Atu yúꞌú kuvi ñayɨvɨ judío?
Ta ñayɨvɨ ñuu maun ta ñayɨvɨ kuvi sútú kunuu inakuꞌva kuenda chiun chií.
¿Naa chukuu isaꞌun?
Ta inakaꞌan‑ra,
ta katyi‑ra:
—Ña‑suvi nuu ndyakañaꞌí kuvi nuu ñuꞌu ñayɨ́vɨ́ iꞌya tyi tatu cha‑nuu ñuꞌu ñayɨ́vɨ́ kuvi nuu ndyakañaꞌí,
kuakoo ra‑kañitaꞌan chaꞌí,
ta makuꞌva‑chi taꞌvi tɨɨn ñayɨvɨ kunuu nuu ñayɨvɨ judío chií.
Soko vityin tyi ña‑suvi iꞌya kuvi nuu ndyakañaꞌí.
Yukuan ta ikaꞌan tuku Pilato,
ta katyi‑ra:
—Soko ndyeꞌe cha‑ikaꞌun takuan,
¿atu ña‑suu rey kuun?
Ta inakaꞌan Jesús,
ta katyi‑ra:
—Maun kaꞌan tyi rey kuí.
Ta yukuan kuenda vachí nuu ñuꞌu ñayɨ́vɨ́ ta ikakí tyi kaꞌín naa chukuu kuvi cha‑ndaa.
Ta ñayɨvɨ ndyachika chiꞌin cha‑ndaa tyasoꞌo‑chi tuꞌun kaꞌín.
Ta ikaꞌan Pilato,
ta katyi‑ra:
—¿Naa chukuu kuvi cha‑ndaa?
Ta takuan ikaꞌan‑ra,
ta kuaꞌan‑ra inka ndoyo nuu ndyaa ñayɨvɨ judío,
ta ikaꞌan‑ra,
ta katyi‑ra:
—Ña‑tuvi kuatyi ra‑iꞌya inañiꞌí.
Soko tañi kuꞌva tuꞌva‑ndo kaꞌan tyi sañé minuu ra‑yɨꞌɨ vekaa kɨvɨ Viko Pascua,
¿atu kuñi‑ndo cha‑sañé chii rey ñayɨvɨ \judío?
Yukuan ta ikanachaa tandɨꞌɨ‑chi,
ta katyi‑chi:
—¡Masañon chii ra‑chiña tyi chii Barrabás sañon!
Ta Barrabás tyi ra‑xaan kuu‑ra.